# விக்கிப்பீடியா:தமிழ் விக்கிப்பீடியா பத்தாண்டுகள்/கூடல்கள்/சென்னை/கருத்துகள்

## இரவி

### ஒரு சிலர் மட்டும் முன்னிலைப்படுத்தப்பட்டார்களா?

முதலில் இது தமிழ் விக்கிப்பீடியர்களை அறிமுகப்படுத்தும் நிகழ்வு இல்லை. அப்படி செய்தால் நன்றாக இருக்கும் என்று திட்டமிடலில் எங்கும் யாரும் கோரவில்லை. சில தலைப்புகளில் பேச இருக்கிறோம் என்று நிகழ்ச்சி நிரல் இருந்தது. அதற்குப் பொறுப்பெடுத்துப் பேச விரும்பியவர்களுக்கு வாய்ப்பு அளிக்கப்பட்டது. காலை 9 மணிக்குத் தொடங்க வேண்டிய நிகழ்வுக்குப் பலரும் கால தாமதமாக வந்ததால் சற்று காலத்தைக் கடத்த விக்கிப்பீடியா அறிமுகத்தைப் பேசத் தொடங்கினேன். அடுத்து செயல்முறை விளக்கத்தை யார் தருகிறீர்கள் என்று வெளிப்படையாக திறந்த அழைப்பாகவே கேட்டேன். அப்பொழுது யார் வேண்டுமானாலும் மேடைக்கு வந்திருக்கலாம். ஒருவரும் முன்வராத போது சிவகோசரனிடம் கேட்டேன். அவர் முன்வந்தார். ஏன் அவரை அழைத்தேன் என்றால் அவர் அடுத்த மாதம் இலங்கையில் இதுபோன்ற ஒரு நிகழ்வுக்குத் திட்டமிட்டுள்ளார். அதற்கான பயிற்சியாக இருக்கும். ஏன் முன் கூட்டியே பேச்சாளரை முடிவு செய்யவில்லை என்றால், விக்கிப்பீடியர்களைத் தூக்கத்தில் உலுப்பிக் கேட்டாலும் விளக்கிச் சொல்லக்கூடிய ஒரு விசயத்துக்கு முன்கூட்டியே பேச்சாளரைத் தேர்ந்தெடுப்பது தேவையற்றதாக இருந்தது. தவிர, இது unconferenceஐ நோக்கிய ஒரு முயற்சி.  
அடுத்து மொழிபெயர்ப்புகள், ஒளிப்படக்கலை பற்றிய பயிற்சிகள், உரையாடல்கள் நடந்தன. இதில் ஏதும் சர்ச்சை இருக்கும் என்று தோன்றவில்லை.  
அடுத்து தமிழ் விக்கிப்பீடியாவைக் கட்டற்ற மென்பொருள்கள் போல் எப்படி கல்லூரிகளிலும் மற்ற இடங்களிலும் பரவலாக்கலாம் என்பது பற்றிய கலந்துரையாடல். ஏன் இந்தத் தலைப்பு என்றால், அதற்கான தேவை நமக்கு இருக்கிறது. ஒரு பல்கலையில் நிகழ்வு நடத்த அரங்கம் வாங்கவே நாம் போராட வேண்டியிருக்கிறது. ஆனால், கட்டற்ற மென்பொருள் இயக்கத்தவர்கள் தமிழ்நாடு முழுக்க வலுவான வலையமைப்பை வைத்திருக்கிறார்கள். இலவசமாக வேண்டிய வளங்களைப் பெற்றுக் கொள்ள முடிகிறது. எனவே, அவர்களிடம் இருந்து நாம் என்ன கற்றுக் கொள்ள முடியும் என்று உரையாடலாம். தவிர, நிகழ்வுக்கு வந்திருந்த கட்டற்ற மென்பொருள் இயக்கத்தாருடன் நமது பிணைப்பை வெளிப்படுத்தவும் இந்த உரையாடல் உதவும். ஆனால், இந்த உரையாடலின் நோக்கம் சரியாக உள்வாங்கப்படாமல் சற்று திசை மாறியது உண்மை. இது போன்ற சறுக்கல்களை எப்படித் தவிர்க்கலாம் என்று சிந்திக்க வேண்டும். இந்நிகழ்வில் தமிழ் விக்கிப்பீடியாவின் சார்பாக சூரியாவும் தமிழ்ப்பரிதி மாரியும் கலந்து கொண்டார்கள். ஏன் சூரியா என்றால் அவர் ஒரு மாணவர், எந்த கல்லூரிகளுக்குள் நாம் நுழைய வேண்டும் என்று நினைக்கிறோமா அந்த நோக்கில் இருந்து கருத்துகளை எடுத்துரைக்கவல்லவர். தவிர, அண்மையில் தான் விக்கிப்பீடியாவை முன்னிறுத்தி வேலை வாய்ப்பைப் பெற்றார் என்ற முக்கியமான விசயத்தை மாணவர்களிடத்தில் எடுத்துச் செல்ல வேண்டும் என்று தோன்றியது.  
ஏனெனில், தமிழ் விக்கிப்பீடியாவை வளர்ப்பது என்றாலே தமிழ், தமிழ் வளர்ச்சி, தமிழர் நலம் என்றே பேசி வருகிறோம். இனியும் இதனை முன்னிறுத்தி நம்மால் பெரிய பாய்ச்சல்களைச் செய்ய முடியுமா என்ற ஐயம் உள்ளது. விக்கிப்பீடியாவுக்குப் பங்களிக்கும் ஒவ்வொருவருக்கும் தனிப்பட்ட மேம்பாடுகள் என்ன, பயன்கள் என்ன என்பதை இனங்கண்டு அவற்றை முன்னிலைப்படுத்தியே நாம் அடுத்த கட்டத்துக்குச் செல்ல முடியும்.  
தமிழ்ப்பரிதி மாரியை ஏன் அழைத்தேன் என்றால் அவர் பல கல்லூரிகளில் விக்கிப்பீடியா பட்டறைகள் நடத்தி வருகிறார். கல்லூரிகளின் நோக்கில் இருந்து தமிழ் விக்கிப்பீடியாவுக்கான வாய்ப்புகள் என்ன என்று புரிந்து வைத்திருக்கக்கூடியவர்.  
அடுத்து இனிப்புகள் வழங்கினோம். இதில் இளையவர்கள், புதியவர்கள், மாணவிகள், பெண்கள் என்ற முறையில் நந்தினியையும் அபிராமியையும் விளக்கேற்றச் சொன்னோம். நாளை தலைமுறைக்கான நம்பிக்கையாக இருக்கட்டும் என்று எனது குழந்தைக்கு இனிப்பூட்டச் செய்தேன். ஒளிப்பதிவுகளில் இது போன்றவற்றை sentimentஆக காட்ட முடியும் என்பதும் ஒரு எண்ணம் :)  
மாலை நிகழ்வில் தமிழ் விக்கிப்பீடியாவின் முதல் பங்களிப்பாளர் என்ற முறையில் மயூரநாதன் பேசினார். இதில் யாருக்கும் மாற்றுக் கருத்து இருக்க முடியாது.  
சுந்தர் 4 ஆண்டுகளுக்கு முன்பு எழுதிய Tamil Wikipedia: A case study என்ற அருமையான கட்டுரை இன்றவும் உலகளவில் தமிழ் விக்கிப்பீடியாவுக்கான அறிமுகத்தைத் தருகிறது. இந்திய விக்கிமீடியா கிளையின் நிறுவன உறுப்பினர், ஆங்கில விக்கிப்பீடியாவிலும் நிருவாகி என்ற முறையில் தமிழ் விக்கிப்பீடியாவின் வளர்ச்சி பற்றிய முழுமையான பார்வையைத் தர வல்லவர், தமிழ் விக்கிப்பீடியாவை மற்ற பல திட்டங்களோடு ஒப்பிட்டுப் பேச வல்லவர் என்பதால் அவரைப் பேசுமாறு அழைத்தேன்.  
ஏற்கனவே பல ஊடகங்களில் பேசி தமிழ் விக்கிப்பீடியாவைப் பற்றி நல்ல முறையில் எடுத்துரைத்து வருகிறார் என்று முறையிலும் பெண்களை முன்னிறுத்த வேண்டும் என்ற அடிப்படையிலும் பார்வதி பேசினார். முதலில் இவ்வாறு பேச முடியுமா என்று பூங்கோதையைக் கோரி அவர் மறுப்பு தெரிவித்தார் என்பதையும் இங்கு பதிவு செய்கிறேன். அதன் பிறகே பார்வதி முன்வந்தார். எஞ்சிய பெண்கள் இருவரும் புதியவர்கள்.  
மயூரநாதனும் செங்கைப் பொதுவனும் சான்றிதழில் கையெழுத்திட வேண்டும் என்ற பொதுவான புரிந்துணர்வு ஏற்கப்பட்டது. கைநடுக்கம் காரணமாக செங்கைப் பொதுவனால் கையெழுத்திட முடியாது என்பதால் அவரை வைத்தே சான்றிதழ் வழங்கப்பட்டது. நிகழ்வுக்கு வந்திருந்த மற்றவர்களுக்கும் உரிய மரியாதை வழங்க வேண்டும் என்ற நோக்கில் தமிழிணையக் கல்விக்கழக இயக்குநரும் பெங்களூரில் உள்ள இணையத்திற்கும் சமூகத்திற்குமான மையத்தின் திட்ட இயக்குநருமான விசுணு வர்த்தனும் சான்றிதழ்களை வழங்கினர். சான்றிதழ்களை யாரேனும் உயர் பொறுப்பில் இருப்பவர்கள், அரசு அதிகாரிகள் மூலம் வாங்கினால் தங்களுக்கு மகிழ்ச்சியாக இருக்கும் என்று ஒரு சிலர் கருதியது என் கவனத்துக்கு வந்திருந்தது. அதையும் இங்கு நிறைவேற்றித் தந்தாயிற்று.  
இறுதியாக, இலங்கைப் பயனர்களுக்குப் பரிசு தந்தது. முதலில், ஒன்றைத் தெளிவுபடுத்த விரும்புகிறேன். இது நல்கைப் பணத்தில் தரப்பட்ட பரிசு அன்று. தமிழ் விக்கிப்பீடியாவின் மிகப் பெரும் பங்களிப்பு நல்குபவர்கள் இலங்கைத் தமிழர்கள். இலங்கையில் இருந்து இந்நிகழ்வுக்காக மெனக்கெட்டு வந்திருக்கிறார்கள். கடந்த 8 ஆண்டுகளாகவே, செருமனி, நெதர்லாந்து தொடங்கி இலங்கை வரை இணையத்திலும் நேரிலும் பல இலங்கைத் தமிழர்கள் எனக்கு மிகச் சிறப்பான விருந்தோம்பலை நல்கியிருக்கிறார்கள். இவர்களுக்குத் தனிப்பட்ட முறையில் ஏதாவது பரிசு தரலாமே என்று எண்ணி இந்தப் பட்டுச் சேலை தரும் சிந்தனையைச் சிலரிடம் பகிர்ந்து கொண்டேன். அவர்களும் நன்றாக இருக்கிறது என்றார்கள். இந்தப் பட்டுச் சேலைகளை வாங்கித் தந்து உதவ முடியுமா என்று பார்வதியிடம் கேட்டிருந்தேன். இதற்கான தொகையை அனைத்துத் தமிழ் விக்கிப்பீடியர்களும் பகிர்ந்து கொள்ளலாம் என்றே எண்ணியிருந்தேன். ஆனால், தானே இதற்கான செலவை ஏற்றுக் கொள்வதாக பார்வதி முன்வந்த போது அதனை மறுக்க முடியவில்லை. இந்தப் பரிசைப் பேருந்திலோ நிகழ்வுக்குப் பின்போ கூட கொடுத்திருக்கலாம். மேடையில் தருவது இலங்கைத் தமிழர் - தமிழகத் தமிழர் ஒற்றுமைக்கும் பிணைப்புக்கும் ஒரு சான்றாக இருக்கும் என்று கருதி செய்தேன். ஆனால், இதில் கூட ஏன் ஒருவரே பரிசு தந்தார் என்று கேட்டால் எப்படித் தான் ஒரு நிகழ்ச்சியை நடத்துவது? பூங்கோதை முன்பே மேடை ஏற மறுத்திருந்தார். எஞ்சியிருப்பது நந்தினியும் அபிராமியும் தான். அபிராமியை வைத்துத் தந்தால் கூட அம்மாவும் மகளும் முன்னிறுத்தப்பட்டார்கள் என்று விமரிசிக்க ஆட்கள் இருக்கிறார்கள் :)  
ஊடகங்களில் ஏன் குறிப்பிட்ட சில பெயர்களும் முகங்களும் திரும்பத் திரும்ப வருகின்றன என்பதற்கான விளக்கம் இங்கு உள்ளது.  
இப்படி ஒவ்வொன்றுக்கும் அவர் என்ன நினைப்பார், இவர் என்ன நினைப்பார் என்று சிந்தித்துக் கொண்டே இருந்தால் ஒன்றையும் செய்ய இயலாது. எந்த உள்நோக்கமும் இன்றி இதனை இவர் செய்தால் சிறப்பாக இருக்கும் என்று நேர்மையுடனும் துணிவுடனும் முடிவுகளை எடுத்துச் செய்தோம். அதற்கான உதவிகளைப் பெற்றுக் கொண்டோம். BE BOLD என்று தான் விக்கிப்பீடியா வலியுறுத்துகிறது. நிகழ்வில் பேசப்பட்ட தலைப்புகள், பேசப்பட்ட விதம் ஆகியவற்றில் குறை இருந்தால் தெரிவியுங்கள். அடுத்த முறை மேம்படுத்துவோம். இன்னாரை ஏன் பேச அழைக்கவில்லை என்று கேட்பதெல்லாம் ஒரு குறையில்லை.